FI Euroopan unionin virallinen lehti C 64/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 64/14

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”AISCHGRÜNDER KARPFEN”

EY-N:o: DE-PGI-0005-0689-19.03.2008

SMM ( X ) SAN ( )

1. Nimi:

”Aischgründer Karpfen”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.7 – Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta:

Aischgründer Karpfen on peilikarppi (Cyprinus carpio), joka pidetään kaupan elävänä tai teurastettuna ruokakalana.

Aischgründer karpfen -karpin selkä on tummanvihreä, harmaa tai siniharmaa, kylkien väri vaihtelee kellanvihreästä kullankeltaiseen, ja vatsa on kellertävän valkoinen. Selkä- ja pyrstöevät ovat harmaat, pyrstö- ja peräevissä on punertavaa sävyä, ja rinta- ja vatsaevät ovat kellertävät tai punertavat. Aischgründer Karpfen erottuu korkeaselkäisyytensä ansiosta. Tämä ominaisuus kehittyy erityisesti lämpimän sään ja lammikoiden runsasravinteisuuden seurauksena. Ruumiin korkeuden ja pituuden suhde vaihtelee välillä 1:2–1:2,5.

Kolmivuotiaan ruokakarpin elopaino on 1–1,7 kg. Aischgründer Karpfen on peilikarppi, joka erottuu muista valkoisen, kiinteän mutta kuitenkin pehmeän ja maukkaan lihansa sekä alhaisen rasvapitoisuutensa (enintään 10 %) ansiosta. Rasvapitoisuutta säännöstellään rajoittamalla nuorten kalojen (K2) määrä enintään 800 yksilöön hehtaaria kohti ja mukauttamalla ravinnon määrä siihen.

3.3 Raaka-aineet:

—

3.4 Rehu (ainoastaan eläinperäiset tuotteet):

Ruokinnassa käytetään pääasiassa luonnonravintoa (pohjaeliöstöä, eläinplanktonia jne.); lisäksi ruokakaloiksi jalostettaville kaloille (K2–K3) annetaan toukokuusta syyskuuhun palkokasveja ja viljaa (maissia lukuun ottamatta). Ruokintasuhde (ravinnon määrä (kg) kasvukilogrammaa kohti) on noin 2:1.

Myös Baijerin kulttuurimaisemaohjelmassa hyväksytyt rehuseokset sallitaan, mutta niiden on koostuttava yksinomaan maataloustuotteista, jotka eivät sisällä eläinperäisiä ainesosia. Näiden rehuseosten raakavalkuaispitoisuus saa olla enintään 16 % ja kokonaisfosforipitoisuus enintään 0,6 %. Viherjauhon osuuden on oltava vähintään 10 %.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koska karppi kasvaa lämpiminä kesäkuukausina, sen ikä lasketaan kesissä. Ruokakarpin kasvatus Aischgrundissa tapahtuu yleensä kolmikesäisen kierron mukaan. Ensimmäisenä vuonna mädistä kasvaa yksikesäisiä kaloja (K1). Seuraavan talven jälkeen kalat kasvavat kaksikesäisiksi (K2), minkä jälkeen ne talvehtivat jälleen ja saavuttavat halutun painon kolmantena kesänä (K3).

Aischgründer Karpfen on kasvatettava nuoresta kalasta (K2) ruokakalakokoiseksi (väh. K3) vähintään yhden kasvatusjakson ajan kolmannen tuotantovuoden huhtikuusta alkaen yksilöidyllä maantieteellisellä alueella. Kolmas vuosi (K2 > K3) on ratkaiseva painonlisäyksen ja maun kehittymisen kannalta. Sen aikana kalan paino kasvaa yli yhdellä kilogrammalla.

Nuorten kalojen (K2) määrä saa olla enintään 800 yksilöä hehtaaria kohti.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Maantieteellinen alue käsittää kaikki karppilammikot seuraavissa hallintopiireissä: Erlangen-Höchstadt, Neustadt a.d. Aisch, Bad Windsheim und Fürth, Kitzingen, Bamberg, Forchheim Nürnberger Land sekä seuraavat kaupungit: Erlangen, Forchheim, Bamberg, Nürnberg ja Fürth.

5. Yhteys maantieteelliseen alkuperään:

5.1 Maantieteellisen alueen erityisyys:

Lammikkokasvatuksen kehittymisen Aischgrundissa voidaan katsoa alkaneen keskiajalla, kun alueelle perustettiin monia luostareita, joissa tarvittiin kalaa useita kuukausia kestänyttä paastonaikaa varten. Munkit halusivat ennen muuta kalaa ruokapöytään, ja lammikkokasvatuksen kannattavuus oli toissijainen seikka.

Aischgrundin keskiosassa monien lammikoiden alla oleva maaperä muodostuu vettä läpäisemättömistä Keuper-muodostumista. Nämä fysikaalis-maantieteelliset tekijät – hiekkakiven ja vettä pidättävien savikerrostumien monimuotoinen vaihtelu Burgsandstein-vyöhykkeellä, loivarinteiset laaksot, lukuisat soistumista edistävät lähteet ja maatalouteen heikosti soveltuva maa – olivat tämän lammikkoalueen syntymisen ja säilymisen edellytys.

Kun muilla alueilla lämpötilaolot rajoittavat karpinkasvatuksen kannattavuutta, asianlaita on toisin Aischgrundissa, joka on Saksan lämpimin vesiviljelyalue. Pinnankorkeudesta riippuen vuoden keskilämpötila on 8–9 °C. Toisaalta rajoittava tekijä Aischgrundissa on lammikoiden vedensaanti. Vuotuinen sademäärä on keskimäärin 600–650 mm ja laskee luoteis-kaakkosuunnassa noin 530 mm:iin. Alueen sijainti Frankenin kukkuloiden ja Steigerwaldin itäpuolella on suojassa sateilta, ja sademäärä vaihtelee vuodesta toiseen. Useimmat lammikot ovat riippuvaisia sateiden ja sulavan lumen tuomasta vedestä. Ilmasto on lämpimämpi kuin Oberpfalzissa, joten lammikot ovat ravinteikkaampia ja niiden tuotos on korkeampi.

Karpin lammikkokasvatus ilmenee maiseman lisäksi (alue on koko Saksan suurin yhtenäinen lammikkoalue) myös maantieteellisen alueen kulttuurissa. Siitä on kirjoitettu tarinoita, sävelletty lauluja ja järjestetty (taide)näyttelyitä. Alueen symboliksi Höchstadt an der Aischiin on pystytetty maailman suurin karppia esittävä patsas. Konditorioissa on tarjolla suklaasta valmistettuja karppeja, ja markkinoilla myydään karpin muotoisia hedelmäkumeja (Aischgründer Kärpfla). Karppi esiintyy myös kolkuttimissa, karnevaaliasusteissa, T-paidoissa jne.

Aischgründer Karpfen -karppia tarjotaan perinteisenä ruokalajina lukuisissa Frankenin ravintoloissa, joista monilla on vuosisataiset perinteet, kuten itse Aischgründer Karpfen -karpillakin. Monilla ravintoloitsijoilla, jotka tarjoavat karppia usein perheen perinteisen ohjeen mukaan valmistettuna, on myös omat säilytysaltaat, jotta kala voidaan aina tarjota tuoreena.

5.2 Tuotteen erityisyys:

Aischgründer Karpfen tunnetaan alueella ja sen rajojen ulkopuolella, ja kuluttajat arvostavat sitä suuresti. Lisäksi sillä on muita erityisominaisuuksia: Aischgründer Karpfen -karpin ruumiin korkeuden ja pituuden suhde vaihtelee välillä 1:2–1:2,5, joten se on muuta alkuperää olevia karppeja korkeaselkäisempi. Tämä ominaisuus on lammikkojen lämpimän ja runsasravinteisen veden ansiota.

Aischgründer Karpfen erottuu valkoisen kiinteän lihansa ja tyypillisen miellyttävän makunsa ansiosta. Maussa ei tunnu lainkaan mudan makua, ja se muistuttaa hyvän tuoreen keitetyn perunan makua.

Edellä kuvatun laajaperäisen kasvatusmenetelmän ansiosta Aischgründer Karpfen -karpin rasvapitoisuus on alhainen, fileessä käytännössä enintään 10 %.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Aischgründer Karpfen -karpin erityispiirre, korkeaselkäisyys, on myös Aischgrundin suotuisten kasvatusolosuhteiden ansiota. Alue on koko Saksan lämpimin karpinkasvatusalue.

Aischgründer Karpfen -karpin maine johtuu alueen lammikkokasvatuksen suuresta merkityksestä ja vuosisataisesta perinteestä.

Kuten Weihenstephanin ammattikorkeakoulun ja Münchenin teknillisen korkeakoulun tekemät mielipidetutkimukset osoittavat, Aischgründer Karpfen on hyvin arvostettu elintarvike koko alueella. Erilaisin juhlamenoin avattava Aischgrundin karppisesonki ulottuu perinteisesti syyskuun alusta huhtikuun loppuun. Aischgründer Karpfen -karpin kiinteä yhteys maantieteellisen alueen kulttuuriin sekä tuotteen korkea arvostus elintarvikkeena ja erottamattomana osana perinteistä ruokakulttuuria ovat tehneet siitä alueellisen erityistuotteen, jonka maine tunnetaan myös tuotantoalueen ulkopuolella.

Weihenstephanin ammattikorkeakoulun vuonna 2002 tekemän mielipidetutkimuksen mukaan 79 % haastatelluista Aischgrundissa ja 49 % Nürnbergissä asetti Aischgründer Karpfen -karpin etusijalle muuta alkuperää oleviin karppeihin nähden.

Eritelmän julkaisutiedot:

Markenblatt, nide 32, 10 päivänä elokuuta 2007, osa 7a-aa, s. 14623

(http://publikationen.dpma.de/DPMApublikationen/dld_gd_file.do?id=81)

(1) EUVL L 93, 31.3.2006, s. 12.